EU:n komissio haluaa avata unionin tuliasedirektiivin ja määrätä hyvin laajoja uusia rajoituksia ampuma-aseiden saantiin.

– Ennakkotietojen mukaan komission suunnittelemat muutokset merkitsisivät suuria vaikeuksia muun muassa metsästäjille. Kieltolistalle saattavat päätyä kaikki itselataavat aseet. Komission esitys voi tulla jo marraskuun alussa, joten jos siihen halutaan vaikuttaa, sen aika on nyt, varoittaa sisäministeriön kansliapäällikkö Päivi Nerg.

Nerg puhui viime perjantaina Ampumaharrastusfoorumin seminaarissa Helsingissä. Forum on kymmenen suurimman ampujia edustavan järjestön sekä Suomen riistakeskuksen yhteiselin.

– Kaikki komission muutosesitykset eivät välttämättä ole tiedossamme, mutta ainakin kolme on ollut: Ampuma-aseiden nettimyyntiä rajoitetaan, sarjatuliaseet sekä deaktivoidut sarjatuliaseet kielletään kokonaan sekä siviileiltä että asekeräilijöiltä, kertoo ministeriön poliisiosaston ylitarkastaja Elina Hirttiö.

– Rynnäkkökivääreitä ja konepistooleja muistuttavat itselataavat aseet siirretään nykyisen tuliasedirektiivin A-luokkaan, mikä tarkoittaa, etteivät yksityishenkilöt käytännössä saa niihin lupia, Hirttiö kertoo.

Sitä ei ministeriössä vielä tiedetä, aikooko komissio esittää kaikkien itselataavien aseiden kieltoa, mistä kansliapäällikkö Nerg varoittaa. Urheiluammunnassa käytetään lähes yksinomaan itselataavia aseita ja ne ovat yleisiä myös metsästyksessä.

Harrastajat ihmeissään

Reserviläisurheiluliiton (Resul) varapuheenjohtaja Marko Patrakka on komission aatoksista hyvin hämmästynyt. Resuliin kuuluvat, naisjärjestöjä lukuun ottamatta kaikki reserviläisjärjestöt, ja siinä on lähes 90 000 jäsentä.

– Suomen reserviläisarmeijan ampumataito pidetään yllä meidän toimintalajeissamme, joissa tietysti käytetään näitä rynnäkkökiväärin näköisiä itselataavia aseita. Puolustusvoimien kertausharjoitusten määrällä ei reservin ampumataito säily, erityisesti kovilla ampumiseen sen resurssit eivät riitä. Komissio iskee siis suoraan puolustusvoimien suorituskykyyn, Patrakka painottaa.

Puolustusministeri Jussi Niinistö(ps) ilmoitti viime kesänä puolustusvoimien kuluttavan jo nyt koulutuksessaan sodan ajalle varattuja ampumatarvikkeita.

– Toimintalajit, kuten sovellettu reserviläisammunta vetävät uusia harrastajia, erityisesti nuoria ampumaharrastuksen piiriin. Niiden kilpailuissa suomalaiset ovat kansainvälistä huippua. Sekö pitäisi lopettaa, Patrakka ihmettelee.

Myös Suomen Asehistoriallisen Seuran puheenjohtaja Juhani Jokinen on hämmästynyt komission esityksestä.

– Vielä viime viikonloppuna olimme siinä käsityksessä, ettei keräilyyn aiota puuttua. Paheksumme tätä syvästi ja asekeräilijöiden eurooppalainen kattojärjestö Fesac on ryhtynyt vastatoimiin, Jokinen toteaa.

Suomessa on vajaat 2 000 asekeräilijää. Kaikki eivät kerää komission tulilinjalle joutuneita sarjatulitoimisia sotilasaseita, mutta huomattavan moni kerää. Komission linjaus lopettaisi suurimmalta osalta keräilyn kokonaan.

Ministeriö ei kannata

Sisäministeriön neuvotteleva virkamies Kalle Kekomäki painottaa, ettei sisäministeriö kannata komission esityksiä.

– Ministeriön mielestä Suomessa ei tällaista tarvita, ja tavoite on ettei tilanteemme muutu. Edellinen kierros oli riittävän vaikea, muistuttaa Kekomäki viitaten hallituksen vuonna 2009 antamaan esitykseen ampuma-aselain muuttamisesta. Se osoittautui eräin osin perustuslain vastaikseksi, ja säädettiin muutosten jälkeen vuonna 2011.

Kekomäen mukaan uhkakuva liittyy siihen, mikä tulee olemaan jäsenmaiden enemmistön kanta. Komission paine liittyy Ranskan terroristi-iskuihin, joissa käytettiin maahan salakuljetettuja rynnäkkökivääreitä. EU:n asekomitean kokous on ollut tarkoitus pitää 30.10. Jos se toteutuu, komissio saattaa esitellä vaatimuksensa siellä.

Juttua korjattu klo 9.58: Faktalaatikossa aseiden lukumäärä asukaslukuun suhteutettuna on sataa asukasta ei sataatuhatta asukasta kohden.